**Igor Kiška**, známy pod umeleckým menom **Ekcelent**, je slovenský raper. Narodil sa 18. júna 1991 v Martinskej fakultnej nemocnici (dnes Univerzitná nemocnica Martin). Väčšina jeho textov sa zaoberá kontroverznými témami o svetovej politike a spoločenských problémoch. Vo svojej umeleckej tvorbe často vyjadruje názory na konzumerizmus, globalizáciu, triedny boj, náboženstvo, vládu a politické sprisahania. Okrem pôsobenia v hudobnej sfére sa venuje aj občianskemu aktivizmu.

Biografia
---------

### Detstvo (1991 – 2004)

Prvý rok svojho života strávil Igor so svojimi rodičmi a staršou sestrou v byte na martinskom sídlisku Jahodníky. Potom sa presťahovali do bytu na sídlisku Záturčie, kde vyrastal nasledujúcich 13 rokov. V roku 2002 sa jeho rodičia rozviedli a obe deti si vzala do opatery jeho matka. Jeho otec Igor Kiška starší sa po rozvode presťahoval do rodného domu v Diviakoch. Igor sa so svojim otcom odvtedy stýkal už len sporadicky, obvykle počas prázdnin a sviatkov. V roku 2004 sa s matkou a sestrou spoločne presťahovali do Turian.

### Dospievanie (2004 – 2009)

Počas svojho detstva vystriedal Ekcelent viacero základných škôl. Okrem rozvodu jeho rodičov a sťahovania mal na jeho dospievanie výrazný vplyv aj tento fakt. 9. ročník základnej školy však napriek neukáznenému správaniu úspešne ukončil. Práve v tomto období v sebe začal objavovať vášeň pre hip-hopovú kultúru. Na večierku na konci 9. ročníka dokonca do mikrofónu zarapoval niekoľko vulgárnych veršov z jednej skladby od Rytmusa, čo samozrejme pohoršilo prítomných učiteľov. Od žiakov si však za tento nemiestny kúsok vyslúžil potlesk.

20. marca 2008 sa Ekcelent prihlásil na Martinskú kvalifikáciu Art Attack Freestyle Battle 2008. Neprešiel ani cez osemfinále a tam jeho krátky výlet do sveta freestyle rapu skončil. Táto lekcia ho presvedčila, že práve písanie textov je to, čomu sa chce venovať. Na jar roku 2008 nahral spolu s jeho vtedajším najlepším kamarátom svoj prvý track v nahrávacom štúdiu vôbec. Track s názvom "Pripravení na boj" nahrali na stiahnutý podklad z piesne amerického repera 50 centa s názvom "Ready for War". O pár týždňov na to nahral v tom istom štúdiu svoju prvú sólo skladbu s názvom "Správna vec", ktorú mu hudobne produkoval jeho dlhoročný kamarát Michal Kott, známy pod umeleckým menom Skay.

### Život v Spojenom kráľovstve (2009 – 2012)

Čerstvo po svojich 18. narodeninách sa kvôli nečakanej smrti svojho otca rozhodol opustiť Slovensko. V septembri 2009 odišiel do Veľkej Británie, konkrétne do anglického mesta Warrington. Tam žil a pracoval niekoľko mesiacov. Neskôr sa kvôli práci musel často sťahovať a nasledujúce 3 roky strávil okrem Warringtonu aj v Manchestri a Runcorne (Severozápad Anglicka). V tomto období sa hudbe prestal venovať takmer úplne, až na malú výnimku v máji 2011, keď sa práve nachádzal na Slovensku. Vtedy na svoj domáci mikrofón nahral prvú verziu skladby "Slobodní", kde sa o hudobný podklad postaral Skay.

Od leta 2011 začal mať vážne zdravotné problémy. Po mesiacoch komplikácií sa koncom novembra 2011 rozhodol odletieť na pár dní na Slovensko, aby sa podrobil lekárskemu vyšetreniu v Univerzitnej nemocnici v Martine. Tam mu lekári na základe biopsie potvrdili Crohnovu chorobu. 31. decembra 2011 sa nechal hospitalizovať v nemocnici Manchester Royal Infirmary, kde ho lekári po 2 týždňoch úspešne stabilizovali pomocou biologickej liečby. Po svojom zotavení začal znova pracovať na hudbe, konkrétne na svojom prvom demo albume. Album s názvom *Pouličná Ozvena* sa mu 26. apríla 2012 podarilo úspešne dokončiť a vydať ako digitálny release. O všetky produkcie, ako aj mix a mastering, sa postaral Skay. Toto demo mu pomohol nahrať jeho kamarát z Veľkej Británie, raper Rudolf "Semi B" Brustmann, ktorý v tom čase budoval svoje vlastné domáce štúdio a rozhodol sa ho poskytnúť aj Ekcelentovi. Po vydaní svojho dema pokračoval spolu so Skayom v tvorení internetových singlov bez podpory akéhokoľvek vydavateľstva.

Za zmienku stojí Ekcelentova pieseň "V tieňoch", ktorá vyšla ako internetový singel v decembri 2012. Produkoval ju Skay a hosťuje v nej český raper Revolta. Táto spolupráca zaznamenala na YouTube pomerne veľký úspech v podobe viac ako 45 tisíc videní od jej vydania. Ekcelent ju však kvôli neskorším vzájomným nezhodám s Revoltom vymazal zo svojho kanála.

### Návrat na Slovensko (2013)

Vo februári 2013 sa presťahoval do Bratislavy. Tam pomáhal Petrovi\_S s jeho projektom nezávislého spravodajstva IMC, konkrétne s prekladom anglických spravodajských článkov.

Okrem práce prekladateľa v slovenskej redakcii IMC odvysielal Ekcelent aj niekoľko hip-hopových relácií v nezávislom rádiu Slobodný vysielač. Relácie niesli názov "Za nepriateľskou líniou". Okrem prehrávania klasických hip-hopových skladieb sa v nich uskutočnili aj rozhovory s niektorými slovenskými rapermi ako napríklad Osma, Gaštan a ďalší. Po 4 odvysielaných reláciách však Ekcelent tento projekt ukončil kvôli nedostatku finančných prostriedkov na jeho pokračovanie.

V máji 2013, presne 2 roky po uverejnení domácej verzie piesne "Slobodní", vydal Ekcelent svoj prvý oficiálny videoklip na štúdiovú verziu skladby s rovnakým názvom. O pár dní na to, 31. mája 2013, vydali Ekcelent a Skay ich prvé oficiálne EP s názvom *V hĺbke hudby*. Release prezentovali pilotným videoklipom ku skladbe s názvom "Bez bariér". Toto 5-trackové EP vyšlo bez vydavateľstva ako digitálny release a fyzické CD. Okrem sólových nahrávok sa na ňom nachádzajú aj 2 piesne, na ktorých hosťujú americkí raperi Lord Lhus a Benihana Kenobi.

Ekcelent v júni 2013 ohlásil prácu na novom albume (v tom čase mixtape) s názvom *Asymetrický boj*. Súčasťou tejto kompilácie mala byť aj skladba "Otcovi", ktorá vyšla ako singel na YouTube. Okrem klasického spojenia so Skayom sa v tejto skladbe objavila aj slovenská speváčka známa pod umeleckým menom Tina-Knapé.

Nasledujúce mesiace sa vďaka svojej revolučnej povahe začal aktívne zapájať do niekoľkých občianskych demonštrácií a protestov v Bratislave.

V novembri 2013 vydal svoj tretí videoklip ku skladbe "XI", ktorým zároveň na konci videa prehlásil, že nepracuje na mixtape, ale na plnohodnotnom albume *Asymetrický boj*, ktorý mal vyjsť koncom roka 2013. O mesiac na to vydal v decembri ešte jeden mimoalbumový singel "Zima", ktorý ponúkol voľne na stiahnutie. Nahral ho na reprodukovaný podklad originálnej skladby od Lany Del Rey s názvom "Summertime Sadness". Spomínaný debutový album sa mu však v roku 2013 vydať nepodarilo. 

Na jar 2014 sa kvôli práci Ekcelent odsťahoval z Bratislavy naspäť do Anglicka, kde zotrval niekoľko mesiacov.

### Pôsobenie v Česku (2014 – súčasnosť)

Jeho pokus ustáliť sa v Anglicku dopadol po niekoľkých mesiacoch neúspešne, kvôli nepriaznivým podmienkam na tamojšom pracovnom trhu. V tom čase mal veľmi dobrý kamarátsky vzťah s českým raperom Revoltom, ktorý mu podal pomocnú ruku. V júni 2014 priletel Ekcelent za Revoltom, ktorý ho ubytoval v prenajatom dome na okraji Prahy. Jeho debutový album mal vyjsť pod Revoltovým vydavateľstvom Revolta Records, ktorého súčasťou sa stal ešte v decembri 2013. 6. apríla sa Ekcelent objavil v prvom a zároveň aj poslednom videoklipe v pôvodnej zostave vydavateľstva Revolta Records. Track s názvom "Společně" zaznamenal úspech ako v sledovanosti (100 000+ videní za niekoľko mesiacov), tak aj v prevažne pozitívnych hodnoteniach a komentároch na YouTube. Tento videoklip však kanál RevoltaTV neskôr zaradilo ako "súkromné". *(Pozn.: minimálne od decembra 2014)*

Po niekoľkých mesiacoch sa však Ekcelent, Revolta a niektorí ďalší aktéri, ako napríklad český raper eLKa, slovenský raper Presento alebo Adam "Raw", spoluzakladateľ komunity Seberevolta, stali predmetom mnohých kontroverzií a osobných sporov. Ekcelentove krátke pôsobenie v tomto vydavateľstve tak skončilo fiaskom a album *Asymetrický boj* sa mu ani tentoraz nepodarilo dokončiť a vydať. Následne sa kvôli veľmi ostrým sporom odsťahoval z domu, kde s Revoltom býval.

Ekcelent aj napriek existenčným a osobným komplikáciám však ďalej prenasledoval svoj sen vydať debutový album. 5. októbra 2014 spustil oficiálnu crowdfundingovú kampaň na českom serveri Startovac.cz s cieľom vyzbierať finančné prostriedky na vydanie albumu *Asymetrický boj*. Spolu so sprievodným videom ku kampani vydal aj kontroverznú skladbu "Bojové pole I.", ktorú produkoval Skay. V priebehu kampane dal dokopy tím ľudí, ktorí venovali svoj čas a energiu jej úspešnému zakončeniu. Michal "Skay" Kott, Juraj Prostinák, Ondřej Žatkuliak, Tomáš Lištiak a Lukáš Dobránsky – títo ľudia utvorili jadro takzvaného "Ekcelentovho tímu". Ani nie mesiac po spustení presiahol minimálnu čiastku potrebnú na úspešné ukončenie projektu.

17. novembra vydal svoj v poradí 4. videoklip a to ku skladbe "Pomáhať a chrániť", ktorú produkoval Skay. Skreče do tracku mu poskytol DJ MikroMan z Petržalského vydavateľstva Hudba zdola. O vizuálnu produkciu tohto videoklipu sa postaral Juraj Prostinák. 2. decembra vydal ďalšiu skladbu produkovanú Skayom, track s názvom "Psychologická vojna". O deň na to, 3. decembra, vydal svoj 5. videoklip, v ktorom mu na mikrofóne zahosťoval americký raper Lord Lhus a kanadský raper Unknown Mizery. Tento videoklip režíroval Ekcelent a o kameru, ako aj strih, sa postaral Juraj Prostinák.

Na jeseň 2014 začal spolupracovať s celosvetovo známou značkou a komunitou Guerrilla Republik, ktorá pochádza z New Yorku, USA. Jeden zo zakladateľov s prezývkou Iz (aka IzTheTruth) mu dal osobné zvolenie na vytvorenie slovenskej odnože Guerrilla Republik Slovakia. Na webe Guerrilla Republik sa dokonca objavilo aj niekoľko článkov o Ekcelentových novinkách, medzi nimi aj správa o videoklipe na skladbu "Komunita".

5. decembra úspešne skončila kampaň k debutovému albumu. Výsledná čiastka vysoko prevýšila (200%) minimálnu sumu, tým pádom bolo zaručené, že album definitívne vyjde. Celý album, až na niekoľko výnimiek, sa nahrával u Ondřeja Žatkuliaka, v jeho nahrávacom štúdiu Rooftop, ktoré sa nachádza v Prahe. Pred samotným vydaním albumu Ekcelent postupne zverejnil tracky "Konzum", "Tiene a prach" v spolupráci s mladou speváčkou Anetou Hodinovou, "Asymetrický boj" v spolupráci so slovenským raperom Osmom a "Nevedomí" v spolupráci s Osmom, Unknown Mizerym, kanadským raperom Speciezom a slovenským raperom Labrakom. Všetky vymenované skladby produkoval Skay. Za zmienku stojí, že raperi Osma a Labrak sú členmi a zakladateľmi Zlej Stravy, jednej z najstarších hip-hopových skupín na Slovensku (na scéne pôsobia od roku 1999).

21. decembra nezávisle vydal svoj oficiálny debutový album *Asymetrický boj* ako fyzické CD. V ten istý deň zároveň spustil predobjednávky digitálnych verzií albumu v službách Google Play, iTunes a Spotify, ktorých vydanie bolo uskutočnené 21. januára 2015. Okrem už spomínaných umelcov album obsahuje aj hostí ako napríklad českú raperku manniu, slovenských raperov Tomáša Jedno (aka Suchý pes) a Kúduša PánPoláka (členovia petržalskej formácie Úplný Konec) a ďalších. Produkčne sa o väčšinu podkladov postaral Skay a okrem neho sa na hudobnej produkcii podieľali aj Smart z DMS, Kepler, Mugis, Lkama z Gramo Rokkaz, Zmysel, Luka z Bosny a Hercegoviny a slovenský producent menom daSoul. O mix/master albumu sa postaral Ondřej Žatkuliak (až na pár výnimiek). O kompletný grafický dizajn albumu sa postaral Tomáš Lištiak. Album vyšiel bez vydavateľstva a Ekcelent zatiaľ nepodpísal distribučnú zmluvu so žiadnym nakladateľstvom, alebo inou entitou zodpovednou za masovú distribúciu na Slovensku, ani v Česku.

Diskografia
-----------

### Štúdiové albumy

* *Asymetrický boj* (2014)
* *Horizont udalostí* (2016)

### EP

* *Ekcelent & Skay – V hĺbke hudby* (2013)

### Kompilácie

* *Pouličná Ozvena* (2012)
* *Ilúzia voľby* (2013)

### Mimoalbumové skladby

* 2008: Ekcelent & Charizma – "Pripravení na boj" *(50 cent – "Ready for War")*
* 2011: Ekcelent – "Slobodní" (Prod. Skay) [Domáca verzia]
* 2012: Ekcelent – "Slobodní" (Prod. Skay) [Akustický remix]
* 2012: Ekcelent & Skay – "1711"
* 2012: Ekcelent – "V Tieňoch" feat. Revolta (Prod. Skay)
* 2013: Ekcelent – "Prawdziwa Historia" feat. BamZ (Prod. KoreX)
* 2013: Tikno – "Únik" feat. Ekcelent & Shina (Prod. Kaapo)
* 2013: Ekcelent – "Zima" (Reprod. NTxC) *(Lana Del Rey – "Summertime Sadness")*
* 2014: Revolta Records – "Společně" (Prod. Dalda)

### Videoklipy

* 2013: "Slobodní"
* 2013: "Bez bariér" (Ekcelent & Skay)
* 2013: "XI"
* 2014: "Společně" (Revolta Records)
* 2014: "Pomáhať a chrániť" feat. DJ MikroMan
* 2014: "Komunita" feat. Lord Lhus & Unknown Mizery
* 2014: "Východisko" feat. Úplný Konec

Referencie
----------

1. ↑  "História UNM", oficiálna webstránka Univerzitnej nemocnice Martin.
2. ↑  "Kvalifikácia AAFB 2008", slovenský web artattack.sk.
3. ↑  "Pouličná Ozvena z Martina", slovenský web Hip-Hop Nitra.
4. ↑  "Raper Ekcelent a producent Skay se hlásí o vaši pozornost!", český web Mafia Records.
5. ↑  "NA SLOVENSKU MÁ VZNIKNÚŤ NOVÝ DENNÍK", slovenský web HN Online.
6. ↑  "Ekcelent si přeje být Slobodní prod Skay", český web RapCity.
7. ↑  "Slovenští Ekcelent a Skay pozvali do tracku Lorda Lhuse", český web hip-hop.cz.
8. ↑  "Ekcelent skládá hold „Otcovi" Vokály Tina – Knapé prod. Skay", český web RapCity.
9. ↑  "Občiansky odpor 9. 11. 2013 – obsadenie Bratislavského hradu a blokáda NR SR", český web Freepub.
10. ↑  "Na protest proti skorumpovaným politikom prišli stovky ľudí", slovenský web TERAZ.
11. ↑  "Ekcelent dává ven další singl XI z připravovaného alba Asymetrický boj", český web RapCity.
12. ↑  "Rapper Ekcelent nahrál nový free singl Zima", český web RapCity.
13. ↑  "Rozhovor „Ekcelent"", český web hiphopland.eu.
14. ↑  "Revolta Records jdou do toho Společně.", český web RapCity.
15. ↑  "Revolta hodlá spasit svět, spoluzakladatel Seberevolty Adam Raw se ale brání", český web HUDBA JE O ŽIVOT.
16. ↑  "REVOLTA VS ELKA, ADAM RAW, EKCELENT, PRESENTO…", český web revoltavselka.
17. ↑  "UPDATE \*3 LEVEL 1 SPLNENÝ!", český server Startovač.
18. ↑  "Ekcelent – „Pomáhať a chrániť"", český web hiphopland.eu.
19. ↑  "Ekcelent – „Komunita" (Prod. Skay)", český web hiphopland.eu.
20. ↑  "Ekcelent, Lord Lhus, Unknown Mizery - Komunita (hudební videoklip)", český server ČSFD.
21. ↑  "Ekcelent - "Komunita *feat. Lord Lhus & Unknown Mizery (Prod. Skay)"*, holandský blog undergroundhiphopwijchen.
22. ↑  "TRIBEZ", americký web Guerrilla Republik.
23. ↑  "Ekcelent – "Komunita" [OFFICIAL VIDEO feat. Lord Lhus & Unknown Mizery (Prod. Skay)"], americký web Guerrilla Republik.
24. ↑  "UPDATE \*8 FINÁLNA BILANCIA PROJEKTU", český server Startovač.
25. ↑  "Rozhovor so Zlou Stravou", slovenský web Hip-Hop Nitra.
26. ↑  "Fanoušci rapera Ekcelenta se můžou radovat, album, které se delší dobu připravovalo je tu!", český web hiphopland.eu.

Externé odkazy
--------------

* Oficiálna webstránka